Taumird

Az Eshnunna bolygóról származó **taumirdok** az egyetlen értelmes létforma, amellyel az emberiség kapcsolatot létesített. Mivel technológiailag fejletlenebbek mint az emberek, sokan kártevőkként és primitívekként tekintenek rájuk. Az anyabolygójuk kolonizálása után megannyi taumird gettókban vagy rabszolgaságban él, egyesek kénytelenek csatlakozni a hadurak bandáihoz.

## Biológia

A taumirdok fiziológiája leginkább a földi rovarokéra emlékeztet. Az anyabolygójuk gyengébb gravitációja miatt kifejlődhetett egy robosztus külső vázrendszer, amely megvédi őket a csillag sugárzásától, ami könnyen áthatol a bolygójuk gyenge mágneses terén. A végtagok száma és felépítése különbözik az emberekétől: négy kar és hat láb, amelyek közül kettő elcsökevényesedett. A karok végén három ujj (vagy olló), ezek közül az egyik szembeforduló. Hat szemük van, ezek közül kettő nagyobb. Felnőtt korra átlagosan elérik a 210 cm magasságot.

A taumirdok larvipariták, azaz a peték még a nő testében kikelnek, így elevenszülőknek tűnnek. Az utód születés után metamorfózison esik át, a végső formáját öt évesen éri el. Ezután tovább növekedik, ezért szükséges a gyakori vedlés. A nők és férfiak szinte csak nemiszervben különböznek, kivéve a fejet: a férfiak arca élénk színű. Ez a párválasztásban játszott szerepet, de manapság már nem figyelnek rá.

A taumird anyabolygó, Eshnunna magja fémszegény, ezért gyenge a mágneses tere, vagyis több káros sugárzást enged be az atmoszférába. Emiatt a legtöbb létforma Eridun kifejlesztett valamilyen fémes külső vázat hogy megvédjék magukat. A taumirdok páncélja azonban nem csak a sugárzástól véd, hanem a legtöbb külső behatástól is, bár vákuumban szükségük van védőfelszerelésre. A páncél színe sötétzöld vagy barna.

## Történelem

A taumirdok történelme viszonylag békés az emberekéhez képest. Az évszázadok során kevesebb háborút vívtak, de emiatt lassabb volt a technológiai fejlődés is.

#### Kapcsolat előtt

Az első civilizációk Kr. e. 3000 körül tűntek fel. Mivel a bolygón egyetlen szuperkontinens van a kulturális különbségek kisebb mértékűek. Az évezredek során kialakult több szinte állandó ország, amelyeknek élén egy kiterjedt uralkodói család állt. Habár az országok között ritka volt a háború, a barátság is. Ez azonban megváltozott 1910 körül az ipari forradalom miatt. A nagyobb országok egy koalíciót alakítottak, és a faj elindult a hihetetlenül gyors technológiai fejlődés útján. 130 év alatt eljutottak az űrfelfedezés korába.

#### Kapcsolat után

Az emberek 2053-ban fedezték fel a taumirdok létezését, és 2054-ben formális kapcsolatot létesítettek velük. Az elkövetkezendő években a 27. szektor nagyfokú gyarmatosítása történt: az emberek kolóniákat telepítettek Kánaánra (Arrere), Glionra (Vorcia), és Eshnunnára (Eridu). A taumirdok életterét ellepték az emberek. Néhány évnyi békés, bár kényelmetlen együttélés után azonban a Taumird Koalíció háborút kezdeményezett a Földi Federáció ellen. A technológiai elmaradottság miatt azonban esélyük se volt, Eshnunna hivatalosan is emberi uralom alá került. A taumirdok egyre lejjebb csúsztak a szociális létrán, a Zárás után is csak egyre rosszabbodott a helyzetük. Mára a népességük töredéke a Koalíció Kora-belinek.

## Kultúra

### Független államok

A kultúra alapja a család volt, bármennyire is kiterjedt és nagy létszámú. Az országok némelyike több évezredes múltra tekinthetett vissza, a tradicionalista világnézet volt az elterjedt. Az államok nagyrészt csak nyelvben különböztek, de az együttműlödés és szövetkezés így is ritka volt.

### A Koalíció Kora

A taumirdok aranykora. Habár még mindig fontos volt a család, a személy is fontossá vált. A hangsúly az udvariasságon megmaradt. Az irodalom és tudomány egyaránt virágzott, úgy tűnt hogy a taumirdok egy utópisztikus jövőre számíthatnak.

### Kapcsolat és a Zárás után

A kapcsolat után azonban másodrendű polgárokká váltak. A Földi Federáció beépítette Eshnunnát, és az összes független taumird állam megszűnt. Az emberek árnyékában, majd később a Zárás utáni anarchiában megszűnt a kulturális és tudományos fejlődés. A túlélés miatt klánokba szerveződtek: ezek igen hasonlítanak a taumird ókor család-dinamikájához. A hadurak gyakran szövetkeznek ezekkel a klánokkal, mivel a gyors utódnemzés és fejlődés miatt jó, könnyen lecserélhető katonákat alkotnak.